Thor Möger Pedersen (SF), 2011-11-29:
Tak for en spændende og engageret debat.
Jeg vil tillade mig at starte med et citat, det lyder sådan her: »Vi kan leve længere og sundere.
Rygning, alkohol, usund kost og for lidt motion er årsag til ca. 40 pct. af alle sygdomme og tidlige dødsfald.
Vi lever kortere, end vi burde, og vi er samtidig mere syge, end vi burde være.
... Danmark ligger internationalt dårligt i forhold til rygning og alkohol.
De to risikofaktorer er de væsentligste årsager til, at vi lever markant kortere end svenskerne og samtidig er mere syge.«
Den meget markante besked stammer fra Forebyggelseskommissionens rapport af april 2009, altså en sagkundskab, som også den nuværende opposition må tage for gode varer.
Jeg synes, at den på en rigtig, rigtig fornem måde indfanger hele hensigten med regeringens forslag, nemlig at vi ønsker at bidrage til, at danskerne lever længere, at vi alle sammen bliver sundere, og at regeringen har viljen til at bruge de værktøjer, der virker, nemlig at de usunde varer bliver lidt dyrere, at øl og vin bliver lidt dyrere, at cigaretter, også de billigste mærker, bliver dyrere.
Der har også været diskussioner om provenuet, og det er der, hvor jeg synes at selve forslaget rummer en dobbelt skønhed, forstået på den måde at ikke nok med, at afgifterne i sig selv har en forebyggende virkning, men de sikrer også et provenu, der kan anvendes til at investere i fælles sygehuse, øget forebyggelsesindsats, og på den måde sikres en dobbelt sundhedsgevinst.
Det er sund fornuft og en win-win-situation.
I forhold til de drøftelser, som under debatten er blevet fremmet vedrørende ulighed, må jeg indrømme, at det har været ganske underholdende at opleve de borgerlige partier stå på mål for en mere lighedsskabende politik.
Og det må være det, der er sket; efter at man har haft magten i Danmark i 10 år, hvor uligheden er vokset, har man fra Dansk Folkepartis, Venstres og Konservatives side indset, at det må være tid til en ny kurs: Vi må mindske uligheden, vi må sikre en økonomisk politik, der rent faktisk øger ligheden.
Og det er så heldigt, at det finanslovforslag, som regeringen har fremsat, lige præcis sikrer øget lighed.
Så jeg vil da opfordre varmt til, at man støtter regeringens økonomiske politik på den baggrund.
Samtidig synes jeg også, det er vigtigt at fastslå, at de her afgiftsstigninger i forhold til usunde varer også tjener det formål at bekæmpe uligheden i sundhed.
For det er jo rigtigt, at det er særlig de lavest lønnede grupper i Danmark, der også har store sundhedsproblemer.
Og derfor er der en hensigtsmæssighed i at gøre de varer, vi bliver syge af, dyrere.
Det sidste, jeg vil nævne, er faktisk en anerkendelse af det konservative standpunkt.
Standpunktet er, at man sådan set ønsker at støtte regeringens forslag om afgiftsstigninger på cigaretter, så længe der er beregninger, der på en saglig og ordentlig måde, svarende til de metoder, den tidligere regering anvendte, kan understøtte, at der ikke vil være tale om provenutab for staten, og at grænsehandelen ikke vokser unødigt og på den baggrund fører til provenutab.
Der kan jeg glæde den konservative ordfører med at sige, at de beregningsmetoder, der ligger til grund for provenuskønnet fra den nuværende regering, er præcis de samme, som den tidligere regering anvendte.
Årsagen til, at der er mulighed for at øge afgifterne med 3 kr. pr. pakke, er, at verden, som det erfarne medlem af den tidligere regerings økonomiudvalg jo også ved, ikke er statisk.
Det er sådan, at priserne i vores nabolande jo stiger, at priserne generelt udvikler sig, og derfor har regeringen fået lavet opdaterede beregninger af de tal, som den tidligere regering også anvendte.
Det er i øvrigt blevet overleveret til Skatteudvalget som svar på spørgsmål 124, SAU alm. del.
Der er et bilag til, og det blev, så vidt jeg husker, udleveret den 25. november.
Så ordføreren har lejlighed til at fordybe sig i det, og derfor kan jeg bare med glæde konstatere, at De Konservative støtter regeringens position i forhold til stigende afgifter på cigaretter.
Det synes jeg er en kvittering værdigt.
Derudover ønsker jeg at understrege, at vi fra regeringens side også vil indføre en styrket indsats for at bekæmpe illegal import af afgiftspålagte varer og på den måde også imødegå den beskedne vækst i grænsehandelen og importen af illegale varer, som man må påtænke i forbindelse med de her afgiftsstigninger.
Med de ord vil jeg igen sige tak for debatten, og jeg ser frem til en konstruktiv udvalgsbehandling.